text: Kaos er udeblevet - indtil i aften
  18 november 2010 kl. 13.37
  Det ventede trafikkaos lige nord for Skærup Rasteplads er udeblevet de første dage med broarbejde. Indtil i aften...
  Udvidelsen af motorvejen omkring Vejlefjordbroen er igang. Første arbejde er en ny bro over motorvejen, hvor Horstedvej krydser motorvejen. Arbejdet ventes først færdigt lillejuleaften.
  
  Indsnævres til ét spor
  Broarbejdet blev indledt søndag aften, og det er ventet, at indsnævringen til to smalle spor i hver retning vil betyde køer. Men indtil i dag er trafikken gledet næsten uden problemer. Torsdag morgen gav et lille sammenstød mellem biler i venstre spor - i sydgående retning - dog mindre problemer omkring kl. 8.
  Men iaften kan kaos komme. Fra kl. 18 og hele natten indsnævres motorvejen nemlig til ét spor i begge retninger. Men det skulle være overstået i morgen tidlig, oplyser Vejdirektoratet til TV SYD.
  